Nanebovstúpenie Pána (B) – komentáre k čítaniam, 21.5. 2009
Znamenia ako tieto
Pred prvým čítaním (Sk 1,1-11):

Čakanie nie je ťažká vec, samozrejme iba v prípade, ak by sme boli nesmrteľní. Faktom je, že každý z nás má iba k dispozícii iba obmedzený počet rokov a tak máme množstvo plánov, ako by sme ich chceli čo najlepšie využiť. Čakanie nie je v živote nikoho prioritou. Chceme sa hýbať, chceme čosi robiť, máme miesta, kde by sme chceli byť. 
Po tom, čo Ježiš vstal zmŕtvych a svojim učeníkom sa znova niekoľkokrát krát zjavil, učeníci sú netrpezliví ísť a ohlasovať. Sú pripravení svet Judey doslova prevalcovať. Chcú bežať naspäť do Galiley a porozprávať zvyšok príbehu tým, ktorí ešte stále pochybujú. No Ježiš im hovorí: čakajte! On vie, že ešte nie sú pripravení. Niečo im v plnom chápaní jeho príbehu stále ešte chýba a toto chýbajúce „niečo“ je kľúčové. Ešte si v nich neurobil príbytok Zástanca, Duch Svätý, a tak to, čo by povedali by mohlo ich misii urobiť viac škody než úžitku.

Toto sa dosť často stáva novoobráteným kresťanom. Chcú sa stať kňazmi alebo rehoľnými sestrami, chcú ísť ako misionári do Afriky, chcú obrátiť svoje vlastné rodiny k horlivosti, ktorú zažívajú sami. Povedať im: čakajte! by pre nich znelo ako znechutenie, no v skutočnosti je to znak rozvážnosti. Čas je zrelý až vtedy, keď volá Duch Svätý. 
Pred druhým čítaním (Ef 1, 17-23):

Ako spoznáme niekoho lepšie? Tak, že s ním trávime čas, že robíme mnohé veci spolu, že si vybudujeme akýsi spoločný uhoľ pohľadu, vzájomnú minulosť. Že sa delíme o príbehy svojho života. Že spoločne snívame o budúcnosti. Že si otvoríme navzájom voči sebe srdcia. 
Ako spoznáme lepšie Boha? Tak isto ako človeka. Príbehy spásy nám rozprávajú o Božom príbehu, aspoň natoľko, nakoľko je ich človek schopný pochopiť. V príbehoch Ježišových môžeme predovšetkým vidieť a počuť, o čo sa Boh s nami túžil podeliť počas celých dejín. Boh miluje, má súcit, odpúšťa a má v nás zaľúbenie. Boh chce, aby sme boli šťastní, a je ochotný viesť nás po ceste k pravému šťastiu, ak ovšem my budeme kráčať po ceste lásky a pravdy. Duch múdrosti je ochotný nás viesť k „bohatstvu slávneho Božieho dedičstva“, k dokonalému svetu, ktorý nazývame Božím kráľovstvom. Božie kráľovstvo je pokoj, ktorý môžeme zažiť už teraz. 
Pred evanjeliom (pred alelujovým veršom) (Mk 16, 15-20):

„Priznám sa,“ hovorí istá sestra, „že som vo svojom živote ešte nevidela vyháňať diablov v Ježišovom mene, ani tých ktorí by brali do rúk hady alebo vypili niečo smrtonosné a neuškodilo by im to. Bola som síce na miestach, kde som počula hovoriť novými jazykmi, no ja sama som niečo podobné nezažila. Videla som ľudí, ktorí boli uzdravení skrze modlitbu, no omnoho viac som videla tých, ktorí zostali chorí a sa neuzdravili. Znamenia, ako tieto sú v cirkvi veľmi zriedkavé i po dvadsiatich storočiach. 
No predsa som videla znamenia moci viery, ktoré pre ľudí, ktorí ich zažili neboli o nič menšími zázrakmi. Videla som alkoholikov, ktorí prestali piť, a ktorí sa znova zjednotili so svojimi utrápenými rodinami. Videla som ľudí, ktorých životy boli zatemnené depresiou, ako znova zdvihli svoje tvári a znova uvideli svetlo. Videla som ľudí, ktorí si na sebe niesli stigmu čiernych zážitkov z detstva, ako sa konečne zbavili bremena svojej minulosti a konečne dokázali objať budúcnosť. Poznala som ľudí, ktorí boli v rozklade pod vplyvom života hriechu, ako ich moc lásky od ich démona oslobodila.
Znamenia ako tieto sa odohrávajú všade naokolo. Treba, aby sme v ne verili, aby sme o nich svedčili, aby sme ich žili s odvahou. Ak nanebovzatie znamená pozdvihnutie, potom každý z nás určite vie, čo to znamená. A určite poznáme i niekoho, kto ešte, možno za našej pomoci, potrebuje byť pozdvihnutý.“ 
Otázky na uvažovanie pre tých, ktorí tieto komentáre používajú 
ako uvažovanie nad nedeľnými čítaniami
· Čomu si sa naučil cez čakanie? O sebe? O svete? O Bohu?
· Čo urobíš, aby si spoznal Boha lepšie?

· Porozprávaj príbeh, keď si ty sám bol pozdvihnutý. Kto z tvojho spoločenstva potrebuje byť pozdvihnutý?
Činná odozva

Očakávaj Ducha Svätého. Toto očakávanie nie je pasívne. Nie je o sedení so založenými rukami. Je to skorej o rukách pozdvihnutých v modlitbe a dôvere. Pomodli sa za príchod Ducha Svätého do teba, do vašej rodiny, spoločenstva, farnosti, do nášho sveta. 

